钦定古今图书集成/明伦汇编/官常典/第730卷 > 乌古孙兀屯
## 钦定古今图书集成/明伦汇编/官常典/第730卷 > 乌古孙兀屯

按《金史忠义传》：“兀屯，上京路人。大定末，袭猛安。明昌
七年，以本兵充万户备边，有功，除归德军节度副使，
改盘安军察廉，迁同知速频路节度使事，以忧去官，
起复归德府治中，迁唐州刺史。泰和六年四月，宋皇
甫斌步骑万人侵唐州，兀屯兵甚少，遣泌阳尉白撒
不、巡检蒲闲各以五十人乘城拒守。兀屯见宋兵在”
城东北者可破，令军事判官散虎带以精兵百人自
西门出，绕出东北宋兵营后，掩击之，杀数千百人。宋
兵大乱，迨夜乃遁去。五月，皇甫斌复以兵数万来攻，
行省遣泌阳副巡检纳合、《军胜》救唐州，兀屯出兵与
军胜合兵城东北，设伏兵以待之。乃分骑兵为三，一
出一入，以致宋兵。宋兵陷于淖，伏兵发，中冲宋兵为
二，遂大溃。追奔至湖阳，斩首万馀级，获马三百匹。宋
别将以兵三千来袭，遇之竹林寺，殪之纳合、《军胜》手
杀宋将，取其金带、印章以献。诏迁兀屯同知河南府
事，军胜迁梁县令，各进两阶。兀屯赏银三百五十两、
重彩十端。为右副元帅，完颜匡右翼都统。匡取枣阳，
遣兀屯袭神马坡，宋兵五万人夹水阵，以强弩拒岸。
兀屯分兵夺其三桥，自辰至午，连拔十三栅，遂取神
马坡。从攻襄，至汉江，兀屯乱流径度，复进一阶，号平
南虎威将军。宋人请和，迁河南副统军。大安初，迁昌
武军节度使，副统军如故。迁西南路招讨使。兀屯御
下严酷，军士多亡，杖六十，除同知上京留守事。大安
三年，将兵二万入卫中都，迁元帅右都监，转左都监，
兼北京留守。有功，赐金吐鹘、重彩十端，迁元帅左监
军，留守如故。贞祐元年闰月，以兵入卫中都，诏以兵
万六千人守定兴，军败，兀屯战没。